Išmanusis telefonas

Išmanusis telefonas – mobilusis telefonas su operacine sistema, turintis pažangių kompiuterinių gebėjimų apdoroti duomenis ir prisijungti prie įvairių ryšių tinklų.

Ypatumai

Operacinė sistema 

Pagrindinis skirtumas tarp išmaniojo ir paprasto mobiliojo telefono yra operacinė sistema, leidžianti įdiegti papildomas programas, išplečiančias išmaniojo telefono galimybes.

Išmanusis telefonas kaip ir delninis kompiuteris (PDA) leidžia atlikti dalį asmeninio kompiuterio atliekamų funkcijų.

Programėlės 
Taikomųjų programų dėka išplečiamos telefono naudojimo galimybės. Programėlės (arba mobiliosios aplikacijos) yra skirtos žaidimams žaisti, pramogoms, bendravimui, naujienoms skaityti ir jas sekti, vaizdo įrašams, filmams, televizijai ir kt. Jas galima nemokamai parsisiųsti iš interneto arba nusipirkti elektroninėje parduotuvėje. Programėles naudoja ne tik paprasti vartotojai, bet ir smulkiojo bei didžiojo verslo atstovai. Jiems programėlių naudojimas kasdienėje veikloje suteikia galimybę kokybiškiau ir efektyviau valdyti verslo procesus (įmonės išlaidų mažinimas, produktyvumo didinimas), perkelti juos į mobiliąją erdvę. Telefonas gali veikti su įvairiais įrenginiais pvz., sveikatingumo. Programėlės tokį telefoną paverčia asmeniniu dietologu, treneriu ar net kardiologu (matuoja nueitus žingsnius, nuplauktą atstumą, miego trukmę).

Fotokamera 
Telefonas kaip fotoaparatas gali fotografuoti prietemoje ir netgi tamsoje be blykstės. Fotokamera gali staigiai užfiksuoti 20-60 nuotraukų iš eilės ir rekomenduoti geriausią iš jų. Vienu metu užfiksuotos kelios nuotraukos su skirtingu išlaikymu gali būti sujungiamos į vieną (dėl to jos kokybė yra geresnė). Ypatinga funkcija – įgarsintos nuotraukos (nuotrauką palydi kelių sekundžių garso įrašas).

Baterija 
Baterijos veikimo trukmė priklauso nuo to, kaip efektyviai energiją naudoja telefonas ir operacinė sistema ir kaip pats vartotojas naudojasi funkcijomis. Pvz., nustatant ryškiausią ekraną, panaudojus GPS navigaciją, pafilmavus ir pafotografavus, išmanusis telefonas su 1300 mAh išsikrauna per 4 valandas, galingesnė (2800 mAh) baterija – per dieną.

Kita 
Išmaniuosiuose telefonuose yra vaizdo ir garso grotuvai, foto ir vaizdo kamera su didžiuliu lietimui jautriu ekranu, GPS navigacija, Wi-Fi ir mobiliųjų tinklų prisijungimas. Prisijungus prie vieno bevielio tinklo, galima žaidimą žaisti keliuose telefonuose, arba sujungus kelis telefonus priversti visus groti tą pačią dainą. Galima bendrauti su tokį pat įrenginį turinčiais draugais, dalintis nuotraukomis, vaizdo įrašais, failais, albumais ir kt. Du vartotojai gali bendrauti naudodami nemokamą tiesioginio susirašinėjimo aplikaciją. Funkcija, naudodama GPS, padeda surasti netoliese esančius tokio paties telefono vartotojus. Vaizdo pokalbiai veikia per specialią aplikaciją.

Specialių funkcijų dėka telefonas reaguoja į akių judesius ir slenka tekstą neprisilietus, sustabdo žiūrimą vaizdo filmą, jei nukreipiamos akys nuo ekrano. Speciali technologija nustato akių poziciją ir automatiškai groja arba sustabdo vaizdo įrašą. Priekinė telefono kamera fiksuoja akių nusukimą nuo ekrano ir sustabdo įrašą; paleidžia groti toliau, kai tik žvilgsnis nukreipiamas į ekraną.

Rūšys

Planšetofonas 
Planšetinio kompiuterio ir išmaniojo telefono hibridas vadinamas planšetofonu, (pvz., Samsung Galaxy Note). Tai yra nešiojamas mobilusis kompiuteris su lietimui jautriu ekranu, didesnis už mobilųjį telefoną ar delninį kompiuterį.

Modulinis išmanusis telefonas 
Modulinis išmanusis telefonas yra iš atskirų modulių konstruojamas išmanusis telefonas. Jis suteikia galimybę kiekvienam „susirinkti“ pageidaujamų techninių savybių telefoną, pakeisti atskirus modulius be būtinybės keisti visą mobilų įrenginį, atsikratyti sugedusių ar pasenusių. Tokio telefono techninė įranga gali būti nuolat atnaujinama. Keičiant skirtingų techninių savybių modulius, galima pasirinkti didesnės talpos bateriją, fotokamerą su didesnės raiškos matrica.
Prie telefono pagrindo vienos pusės tvirtinamas ekranas, o prie kitos – atskiri moduliai, turintys specialius kontaktus, užtikrinančius modulių sąveiką. Tarp tokio telefono modulių gali būti centrinis ir signalų procesoriai, „Wi-Fi“ ir „Bluetooth“ ryšio mikroschemos, kaupiklis, fotokamera, atmintis, energijos tiekimo blokas, antena, šoniniai garso reguliavimo mygtukai, garso išvestis ir kt. Jei kuris nors modulis sugestų, vartotojas pats galėtų jį pakeisti.

Manoma, kad telefonų gamintojai dėl modulinių išmaniųjų telefonų gali mažiau parduoti kiekvienais metais išleidžiamų naujų telefonų.

Kuriant modulinius išmaniuosius telefonus, nuo 2013 metų bendrovės „Motorola“ ir „3D Systems“ bendradarbiauja projekte „Ara“. „3D Systems“ atsakinga už didelio produktyvumo platformos, skirtos trimačiam spausdinimui, paruošimą, kad „Motorola“ galėtų ją panaudoti išmaniųjų telefonų komponentams kurti. Parodoje CES 2014 m. sausį panašaus įrenginio prototipą parodė kinų bendrovė ZTE. išmaniojo telefono modelis pasirodys per artimiausius keletą metų. Mobilus įrenginys „Eco-Mobius“ turi 4 keičiamus modulius. Tai LCD ekranas, branduolys (procesorius, operatyvioji atmintis ir duomenų kaupiklis), kamera ir akumuliatorius. 2014 metų birželio mėn. San Franciske vykstančioje kasmetinėje „Google I/O“ konferencijoje Google pristatė išmanųjį telefoną su keičiamomis dalimis „Project Ara“. Parodoje buvo pateiktas (beveik) veikiantis tokio telefono prototipas.

Supertelefonas 

Supertelefonas () – aukštos klasės išmanusis telefonas su išskirtinėmis techninėmis charakteristikomis, savybėmis, funkcijomis. Dėl to jis yra brangesnis už paprastą išmanųjį telefoną.

 Ekranas: didelis, ~5 (12,7 cm) ar net 8 colių (pvz., Asus Fonepad 8) colių įstrižainės, raiškiojo „Full HD“ (1080p) formato su 443 PPI (pikselių viename colyje) taškų tankiu arba su 2560x1440 vaizdo taškų (QHD) raiška; didžiausia 538 PPI (LG G3); ateityje netgi UHD („Ultra HD“) raiškos, sudarančios 3480x2160 taškų su PPI 820.
 Procesorius: 3 GB operacinė atmintis (pvz., Sony Xperia Z2); 2–4 ar net 8 branduolių; pvz., 2014 metais „Huawei“ pristatė lustą „Kirin 920“, paremtą „ARM“ „big. LITTLE“ architektūra ir naudojantį 8 branduolius (keturis „Cortex-A15“ ir keturis „Cortex-A7“ branduolius), kurių dažnis siekia iki 2,0 GHz.
 Nugarinė fotokamera: 10–13 mln., 20,7 mln. vaizdo taškų (daugiausiai – 41 MP raiškos), optinis vaizdo stabilizavimas, iki 6 optinių lęšių, automatinis fokusavimas, ksenono blykstė. Užfiksuotas vaizdas gali būti taip išdidintas, kad nufotografavus šieno kūgį jame galima įžiūrėti adatą (jei tiksliai žinoma, kurioje vietoje ta adata yra) ir netgi pamatyti adatos ąselę, kuri netgi stipriai išdidinus neatrodo kampuota ar taškuota. Kamera gali per porą sekundžių padaryti per 60 nuotraukų (išsirinkti geriausią). Išmaniojo telefono ir fotoaparato hibridas optiniu būdu priartina vaizdą iki 10 kartų ar net 21 karto. Priartintas gali būti ir filmuojamas vaizdas.
 Priekinė kamera: 13 MP (pvz., ZTE Nubia X6)
 Vaizdo kamera: 1–2 kameros, aukštos raiškos (pvz., OnePlus One – 720x120 fps)
 Internetas: sparčiojo 4G LTE ryšio modulis; iki 150 MBits/s duomenų atsisiuntimo (pvz., Sony Xperia Z2) ir išsiuntimo greitis (pvz., Acer Liquid S2); specialios funkcijos leidžia pasiekti nuorodą į žodynus, „Wikipedia“ ir „Google“ paieškos puslapius, įkelti nuotraukas, vaizdo įrašus ir kitus dokumentus 2–3 kartus greičiau nei paprasti išmanieji telefonai Wi-Fi aplinkoje
 Vidinė atmintis: iki 128 GB (pvz., ZTE Nubia X6), išplečiama ~7 GB debesinių „SkyDrive“ duomenų saugyklų
 Baterija: ilga veikimo trukmė (pvz., „Huawei MediaPad X1“ 6000 mAh baterija), baterijos taupymas (specialūs režimai)
 Korpusas: lengvas, net iki 70 gramų (pvz., Motorola MOTOFONE F3)

Be to, gali būti greito dalijimosi technologija, penkių dažnių juostų palaikymas, „Magic Touch“ (ekranas gali būti valdomas net su pirštinėmis), papildytosios realybės navigacijos programa (padeda pasiekti kelionės tikslą). Gali būti teikiama visame pasaulyje veikianti HERE vietos nustatymo paslauga. Dviguba antena užtikrina spartesnį duomenų priėmimą, nuo 20 iki 30 proc. kokybiškesnį tinklo signalą, optimizuoja didelės spartos duomenų priėmimą ir perdavimą.

Vieno prisilietimo („One touch“) funkcija suteikia galimybę itin paprastai transliuoti muziką, nuotraukas ar vaizdo įrašus į NFC ryšio standartą palaikančius telefono gamintojo įrenginius (garsiakalbiai, belaidės ausinės, televizoriai). Naudojant supertelefoną kartu su naujausiais televizoriais, šiuo telefonu vos prilietus nuotolinio valdymo pultelį, dideliame televizoriaus ekrane iš karto atsiduria nuotraukos ir vaizdo įrašai. Vaizdo apdorojimo variklis užtikrina aukšto lygio ryškumą ir detalumą net ir mažame ekrane. Supertelefone naudojamas mobiliesiems įrenginiams pritaikytas specialus vaizdo jutiklis (pvz., su „High Dynamic Range“ savybe, dėl ko pagerėja vaizdo fiksavimas esant kokiam apšvietimui, gaunamos detalesnės nuotraukos ir vaizdo klipai). Telefonui sutvirtinti gali būti naudojamas grūdintas stiklas ir dūžiams atspari plėvelė; telefono korpusas būna atsparus dulkėms ir drėgmei.

Operacinės sistemos 
 Windows Phone OS (Naudojama Nokia, HTC, LG, Samsung ir kituose telefonuose)
 Android OS
 iOS (Naudojama iPhone ir iPad)
 Symbian OS (Naudojama Nokia)
 MeeGo OS
 Maemo OS
 webOS
 BlackBerry OS
 Bada OS
 Windows CE, Windows Mobile
 GNU/Linux
 EPOC
 HarmonyOS

Šaltiniai

Nuorodos 
 GSMarena.com (apie išmanuosius telefonus)
 Phonearena.com (apie išmanuosius telefonus)
 Mobileworldlive.com
 phonedog.com  (apie išmanuosius telefonus)

Mobilieji telefonai